kardosdrur/scandi-wiki huggingface dataset:
Niki

Niki (formelt Niki Luftfahrt GmbH) var et østrigsk luftfartselskab. Niki blev dannet af Aero Lloyd Austria GmbH, der som følge af insolvens i det tyske moderselskab Aero Lloyd blev overtaget af Niki Lauda i november 2003. I januar 2004 overtog Air Berlin en andel på 24 % af selskabet. Selskabet led store tab af Air Berlins konkurs og blev taget ud af drift den 14. december 2017.

Under navnet Niki City Shuttle tilbød selskabet bl.a. billigflyvninger til (2007) Paris, Rom, Palma de Mallorca, Frankfurt am Main, München, Zürich, Moskva, Funchal og Las Palmas. Herudover havde selskabet flyvninger til en lang række andre europæiske destinationer, både som ruteflyvning og som charter.

Pr. juni 2009 bestod flyflåden af:

 2 Airbus A319-100
 6 Airbus A320-200 (11 i ordre)
 2 Airbus A321-200 (1 i ordre)
 Embraer E-Jets (8 i ordre)

Eksterne henvisninger 

 Niki
 Nikis flyflåde

Tidligere flyselskaber fra Østrig
Etableret i 2003
Ophørt i 2017
Stadtbergen

Stadtbergen er en by i Landkreis Augsburg i Regierungsbezirk Schwaben i den tyske delstat Bayern med knap 15.000 indbyggere. Den grænser op til den vestlige side af byen Augsburg.

Bydele 
Kommunen/byen består af tre småbyer Stadtbergen, Leitershofen og Deuringen, hvor det fælles rådhus befinder sig i den største – Stadtbergen. Hver af de tre byer har deres eget brandkorps og sportsklub.

Eksterne henvisninger 

 Dokumenter om byens historie
Bad Bleiberg

Bad Bleiberg er en købstadskommune i Kärnten i Østrig. Byen er oprindelig opstået som mineby på grund af forekomsterne af bly, men i dag er byen kendt som kurby med sine varme kilder. Bad Bleiberg består af de to katastralgemeinden Bleiberg og Kreuth.

Bad Bleiberg ligger vest for Villach på nordsiden af Dobratsch-massivet, som er en del af Gailtal Alperne.

Henrik 2. den Hellige af Tyskland gav området til Bamberg ærkebispedømme i Frankfurter synoden den 1. november 1007. Minen Bad Bleiberg blev først nævnt i 1333. Minedrift og smeltning af bly og zink blev beskrevet som kärntnermetoden af Georg Agricola i hans bog fra 1556 De Re Metallica. I 1759 blev jordene overtaget af Maria Theresia af Østrig. Minen blev lukket i 1993 af økonomiske årsager.
Hanne Ribens

Hanne Ribens (født 13. oktober 1934 i København) er en dansk skuespillerinde.

Hanne Ribens debuterede i 1953 i Andelsteatrets turné og blev senere elev hos Blanche Funch og Knud Heglund inden hun i 1957 blev uddannet fra Skuespillerskolen ved Odense Teater. Debuten på film fik hun året efter i Guld og grønne skove. Hun blev derefter tilknyttet Aarhus Teater og senere Gladsaxe Teater. Fra begyndelsen af 1970'erne var hun en del af det faste ensemble på Folketeatret. 

Hun medvirkede desuden i flere spillefilm samt i Radioteatret. Ribens' mest markante rolle er som moderen i Johnny Larsen (1979), mens hendes øvrige filmroller har været mindre væsentlige.

Filmografi 
 Guld og grønne skove (1958)
 Den rige enke (1962)
 Måske i morgen (1964)
 Mig og min lillebror (1967)
 Lille spejl (1978)
 Johnny Larsen (1979)
 Øjeblikket (1980)
 Barndommens gade (1986)

Tv-serier 
 Smuglerne (1970)
 Livsens Ondskab (1972)

Eksterne henvisninger 
 

Skuespillere fra Danmark
Personer fra København
Pia Ahnfelt-Rønne

Pia Ahnfelt-Rønne (20. marts 1922 i København – 20. april 2006) var en dansk skuespiller.

Hun var datter af skuespilleren Hakon Ahnfelt-Rønne og blev uddannet fra Det Kongelige Teaters Elevskole i 1945. Derefter var hun tilknyttet Aarhus Teater et par år, for senere at blive engageret i Riddersalen og Frederiksberg Teater fra 1948 til 1952. Sammen med sin mand Meïr Feigenberg oprettede hun et teaterforlag og rejste derfor en del til Paris, Stockholm, London, New York, Hamburg og Berlin. 

Pia Ahnfelt-Rønne er begravet på Mosaisk Vestre Begravelsesplads i København.

Filmografi 
 Det hændte i København (1949)
 De røde heste (1950)
 Det gamle guld (1951)
 Vinterbørn (1978)
 Øjeblikket (1980)

Tv-serier 
 En by i Provinsen (1977-1980)

Eksterne henvisninger 
 
 

Skuespillere fra Danmark
Personer fra København
Jøder fra Danmark
Geert Vindahl

Geert Vindahl (født 25. september 1943 i Jægersborg) er en dansk skuespiller.

Vindahl, der oprindelig var skiltemaler, er uddannet fra Statens Teaterskole i 1971. Efterfølgende fik han roller særligt indenfor børneteater og det politiske teater. Han spillede bl.a. Peer Gynt og medvirkede i teatergrupperne Banden og Rimfaxe. I en årrække var han tilknyttet Taastrup Teater.

Filmografi 
 Jeg er sgu min egen (1967)
 Farlig sommer (1969)
 Black-out 1970
 Amour (1970)
 Verden er fuld af børn (1980)
 Øjeblikket (1980)
 Isfugle (1983)
 Besat (1999)
 Unge Andersen (2005)

Tv-serier 
 Ludvigsbakke (1978)
 Bryggeren (1996-1997)

Eksterne henvisninger 
 

Skuespillere fra Danmark
Søren Thomsen

Søren Thomsen (født 15. november 1947) er en dansk skuespiller.

Thomsen er uddannet fra Fiolteatret i 1974.

Filmografi 
 Pigen fra havet (1980)
 Attentat (1980)
 Sådan er jeg osse (1980)
 Verden er fuld af børn (1980)
 Opbrud (1988)
 Kun en pige (1995)
 Davids bog (1996)
 Lad de små børn... (2004)
 Sprængfarlig bombe (2006)
 Klassefesten 3 - Dåben (2016)

Tv-serier 
 En by i Provinsen (1977-1980) 
 Bryggeren (1996-1997) 
 Strisser på Samsø (1997-1998) 
 TAXA (1997-1999) 
 Rejseholdet (2000-2003)

Eksterne henvisninger 

Skuespillere fra Danmark
Bjørn Ploug

Bjørn Ploug (født 22. januar 1912 i Gedesby, død 5. april 1996) var en dansk skuespiller.

Ploug blev uddannet på provinsturnéer og fungerede efterfølgende som skuespiller og regissør ved en række teatre. Han var gennem 19 år tilknyttet Parkteatret i København og blev derefter overregissør ved Det Ny Teater. Samtidig havde han roller på film og tv, ligesom han var revyforfatter.

Filmografi 
 Far til fire i højt humør (1971)
 Fængslende feriedage (1978)
 Honningmåne (1978)
 Attentat (1980)
 Verden er fuld af børn (1980)
 Øjeblikket (1980)
 Undskyld vi er her (1980)
 Olsen-bandens flugt over plankeværket (1981)

Tv-serier 
 En by i Provinsen (1977-1980)

Eksterne henvisninger 
 

Skuespillere fra Danmark
Bent Weidich

Bent Evald Weidich (født 5. august 1928 i København, død 16. maj 1985 smst) var en dansk sanger og skuespiller.

Weidich medvirkede i operetter såvel som spillefilm og var bl.a. tilknyttet Det ny Scala. I 1958 deltog han i Dansk Melodi Grand Prix med sangen Nannina.

Han er begravet på Vestre Kirkegård i København.

Filmografi 
 Natlogi betalt (1957)
 Pigen og vandpytten (1958)
 Soldaterkammerater (1958)
 Lille mand, pas på! (1968)
 Midt i en jazztid (1969)
 Tandlæge på sengekanten (1971)

Eksterne henvisninger 
 
 

Sangere fra Danmark
Skuespillere fra Danmark
Deltagere ved Dansk Melodi Grand Prix 1958
Lis Allentoft

Betty Elisa Allentoft, blot kendt som Lis Allentoft, (4. maj 1916 i Ranum – 5. april 2011 i Ringe) var en dansk skuespillerinde.

Allentoft begyndte som skuespiller i 1947. Efter at være blevet uddannet i retorik fra Københavns Universitet, begyndte hun på Asmund Rostrups private elevskole og var elev på Nygade Teatret. Efterfølgende blev hun tilknyttet Radioteatret og tog en række kurser på Statens Teaterskole i 1972. I løbet af karrieren arbejdede hun primært ved teatret, men indspillede dog fire spillefilm.

Filmografi 
 Smedestræde 4 (1950)
 Et eventyr om tre (1954)
 Lille mand, pas på! (1968)
 Ta' det som en mand, frue (1975)

Eksterne henvisninger 
 
 

Skuespillere fra Danmark
Lone Luther

Lone Luther (7. marts 1925 i København – 23. april 1989 på Frederiksberg) var en dansk skuespiller.

Luther var datter af skuespilleren Albert Luther. Hun fik sin debut på Frederiksberg Teater i 1941 som Karen i Hendes gamle nåde. Fra 1945-1949 var hun tilknyttet Odense Teater.

Hun var gift med skuespilleren Ole Monty.

Filmografi 
 Guds mærkelige veje (1944)
 I gabestokken (1950)
 Lynfotografen (1950)
 Kispus (1956)
 Halløj i himmelsengen (1965)
 Krybskytterne på Næsbygaard (1966)
 Martha (1967)
 Lille mand, pas på! (1968)
 Sådan er de alle (1968)

Eksterne henvisninger 
 
 

Skuespillere fra Danmark
Niels Alsing

Niels Jørn Alsing (30. april 1943 i Kolding – 7. juni 1986) var en dansk skuespiller.

Niels Alsing var søn af lagerforvalteren Harry Bramsen Alsing og Olga Rasmussen, der boede på Bellevuegade 34 da Niels blev født, forældrene var gift i Hvirring i oktober 1940.

Niels Alsing var elev hos Avi Sagild og blev uddannet fra Skuespillerskolen ved Odense Teater i 1971. Han var senere tilknyttet ABC Teatret, Det ny Teater og Boldhus Teatret, ligesom han medvirkede i fire spillefilm og syv tv-serier.

Niels Alsing giftede sig 1. april 1972 med Maria Alsing i Wroclaw (Polen).

Filmografi 
 Olsen-banden deruda' (1977)
 Olsen-banden overgiver sig aldrig (1979)
 Rainfox (1984)
 Elise (1985)

Tv-serier 
 Huset på Christianshavn (1970-1977)
 En by i Provinsen (1977-1980) 
 Strandvaskeren (1978) 
 Matador (1978-1981)
 Antonsen (1984) afsnit nr: 1 
 Jane Horney (1985)

Eksterne henvisninger

Kilder 

Skuespillere fra Danmark
Personer fra Kolding
Jannich Petersen

Jannich Petersen (født 13. december 1944) er viceborgmester i Gribskov Kommune, valgt for Venstre.

Petersen er uddannet revisor. Han blev valgt til kommunalbestyrelsen i Græsted-Gilleleje Kommune i 1982 og var fra 1990 til 2007 kommunens borgmester. Ved det første kommunalvalg til Gribskov Kommune i 2005 fik Venstre absolut flertal, og Jannich Petersen blev topscorer med over 5.000 personlige stemmer.

Jannich fortsatte som borgmester i sammenlægningskommunen.

Borgmestre fra Venstre
Borgmestre i Gribskov
Det Grønne Område

Det Grønne Område er en lokalavis i Lyngby-Taarbæk Kommune.
Foruden sine papirudgaver udkommer avisen også som netavis online. Den har redaktion på Gammel Lundtoftevej ved Mølleåen i Kongens Lyngby i en bygning der oprindeligt var tekstilfabrikken Dansk Gardin & Textil Fabrik.

Avisen er en del af Politikens lokalaviser og udkom i 2010 i et oplag på cirka 45.000 eksemplare om tirsdagen og cirka 30.000 i weekenden.

Ekstern henvisning 
 http://lyngby-taarbaek.lokalavisen.dk/

Henvisninger 

Aviser fra Sjælland
Kongens Lyngby
Tuse Kro

'Tuse Kro er en tidligere kro, der ligger i Tuse Sogn, Holbæk Kommune

Tuse Kro (ca. 1750) 
Næringsgrundlaget for den kongeligt privilegerede kro blev skabt, da Tuse gl. Vandmølle blev nedlagt ca. 1750 efter klager over kroholdet, der havde antaget et uacceptabelt omfang med kortspil, svir og druk. 

Det vides ikke hvornår kroen i Tuse er opført, men det årlige gåse- og kræmmermarked har alle dage givet gode betingelser for krohold i Tuse. 

Kroen har tilbudt natlogi til de rejsende fra Kalundborg, der skiftede vogn i Tuse, når de skulle videre østpå. Kroen ligger i en køreafstand af 7 timer fra Kalundborg, svarede til én dagsrejse om vinteren og én dagsrejse fra Roskilde, hvor man igen skiftede.

Krofattere 
Krofar 1784-1805 er Ole Nielsen Dyrlund (f.1744) g.m. Sophie Amalia Hansdtr Wolff. Han var kommet til kroen med hjælp fra sin far Niels Christophersen Dyrlund, tidligere kroholder og brændevinsbrænder på Uggerløse Kro. Faderen gik i 1784 på aftægt på Tuse Lundegård bag ved kroen.
 
Vilhelm Schou (f. 1783) køber kroen i 1805 af enkemadam Dyrlund. På det tidspunkt driver han også kroen på Vented Møllegård for sin bror Johan Lorentz Schou (f. 1769) møller 1794-1826 på Ventthe Mølle i Vented, der aldrig fik kgl. kroprivilegium.

Senere skaber et diligencepoststed ved kroen et solidt næringsgrundlag for kroen. 

De øvrige rastesteder på den strækning var Faurbo Kro ved Svinninge og Borrevejle Kro på den anden side af Holbæk.

Huset er opført som nyt 1755 og fungerede indtil 1908 som kro samt til beboelse for kroværten. Derefter blev bygningerne udnyttet til almindelig beboelse.

Kilder 
 Søløjtnant Peter Schiønnings dagbog (13.-14. januar 1752). 
 Gunnar Olsen, Vandmøllen i Tuse, Holb. ”Fra Holbæk Amt” 1942, s. 147 ff.

Bygninger, konstruktioner og anlæg i Holbæk Kommune
Kroer i Danmark
Tuckahoe-Cohee

Tuckahoe var en betegnelse, som i det 18. og 19. århundrede blev anvendt til at beskrive en social klasse i USA, nemlig plantageejere med slavehold i lavlandet i Virginia, Nord- og Syd Carolina, med alt hvad hertil hørte af økonomiske, politiske, sociale og etniske karakteristika. 

I modsætning hertil var der Cohee klassen. Cohee klassen var typisk ikke-anglikansk, fattig, havde ikke slaver, var hårdtarbejdende uafhængige farmere, som bosatte sig inde i bakke- og bjergområderne i Virginia og Nord- og Sydcarolina. 

Begrebet Tuckahoe stammer fra Powhatan indianerne og er betegnelsen for en spiselig plante, som findes i kystområderne af Virginia og Carolina. 

Begrebet “cohee” er skotsk-irsk dialekt for “quoth he” i betydningen “he said”. Begrebet cohee er derfor nært knyttet til de prebyterianske skotter og irere, som bosatte sig i det vestlige Virginia og North Carolina.

En af de væsentligste forskelle mellem tuckahoe og cohee nybyggere var deres syn på slaveri som moralsk institution. Coheeerne var enten modstandere eller skeptiske overfor slaveri, mens tuckahoeernes følelser i overvejende grad var positive overfor slaveriet. 

Tuckahoe, som klasse forsvandt brat med slavernes frigivelse ved slutningen af den amerikanske borgerkrig i 1865. Hermed forsvandt det økonomiske grundlag for de store plantager og dermed den aristokratiske plantagelivsstil.

Litteratur
Rhys Isaac, i "The Transformation of Virginia, 1740-1790" (1982) 
Ernest Sutherland Bates "American Faith: Its Religious, Political, and Economic Foundations" (1940) 
Thomas Jefferson Wertenbaker "Old South: The Founding of American Civilization" (1963) 
Richard B. Drake "A History of Appalachia" (2001) 
Elizabeth A. Perkins & John Dabney Shane "Border Life: Experience and Memory in the Revolutionary Ohio Valley" (1998) 

Virginias historie
North Carolinas historie
South Carolinas historie
Tornedalsfinsk

Tornedalsfinsk eller meänkieli er det sprog, der udviklede sig i den del af det finsksprogede Nordkalotten, som forblev en del af Sverige, efter Finland blev en del af Rusland i 1809. Selve ordet meänkieli betyder "vores sprog". Fra gammel tid blev dette navn anvendt af tornedalingerne for at skelne mellem sproget i Tornedalen ("vores sprog") og almindeligt finsk i Finland.

Tornedalsfinsk opstod, fordi det, der tidligere var en finsk dialekt i Tornedalen, ikke udviklede sig sammen med det øvrige finske sprog på den anden side af grænsen, der løbende er blevet standardiseret gennem de sidste 200 år. Dermed begyndte tornedalsfinsk at skille sig mere og mere ud fra det standardiserede finske sprog i Finland, både grammatisk og leksikalsk. Desuden har både svensk og samisk haft en stadig større indflydelse på tornedalsfinsk gennem en målrettet forsvenskningspolitik de sidste hundrede år, hvor svensk var det eneste sprog i skolen.

Udbredelse 
Meänkieli tales i Pajala, Haparanda, Övertorneå og til en vis grad i Kiruna og Gällivare samt af udflyttede tornedalinger i andre dele af Sverige.

Status 
I dag er tornedalsfinsk et af Sveriges officielle minoritetssprog, en status det fik af Sveriges riksdag den 2. december 1999. Foreningen Svenska Tornedalingars Riksförbund-Tornionlaaksolaiset, STR-T, arbejder på at fremme tornedalsfinsk. Der er daglige radioudsendelser på sproget.

Tornedalsfinsk i skønlitteraturen 
Den sproglige og kulturelle udvikling på den svenske side af Tornedalen det sidste årti, har været skildret af Mikael Niemi i romanen Populærmusik fra Vittula (skrevet på svensk, og siden oversat til tornedalsfinsk). Andre forfattere og sangere har også skildret Tornedalen.

Eksterne henvisninger 
 Svenska tornedalingars riksförbund-Tornionlaaksolaiset, STR-T (på svensk og meänkieli)
 Meänkieli förr och nu  (på svensk)

Østersøfinske sprog
Sprog i Finland
Sprog i Sverige
Nordkalotten

Nordkalotten er et geografisk område i det nordvestlige hjørne af Europas fastland.  Som en enkel geografisk beskrivelse, kan man sige at Nordkalotten er det arktiske område af Norge, Sverige, Finland og de nordvestlige dele af Rusland.  Man kan også sige, at Nordkalotten er den nordligste del af Fennoskandia.

Området strækker sig fra Norskehavet og Bodø i vest og sydøstover gennem de nordlige egne af Norge og Sverige, ned til Umeå ved vestkysten af Bottenviken, videre sydøstover til Vaasa i det vestlige Finland langs østkysten af Bottenviken, og videre østover gennem Finland mod grænsen til Rusland og de sydøstlige dele af Karelen, videre nordover langs Karalens østgrænse og Kolahalvøen, til Barentshavets sydlige bred og indløbet til Hvidehavet.  Grænsebeskrivelsen er ikke fast defineret, da begrebet Nordkalotten kan variere i udstrækning mod syd.  I nogle beskrivelser går den sydlige grænse meget længere mod nord, ofte med den nordligste del af Bottenviken som den sydlige grænse.

Området bebos af finner, nordmænd, svenskere, russere og samer.

Europas geografi
Emil Berliner

Emil Berliner (født 20. maj 1851 i Hannover, Tyskland, død 3. august 1929 i Washington D.C., USA) var en tysk-amerikansk opfinder, der er mest kendt for at have opfundet grammofonen i 1887.

Berliner voksede op i Tyskland, men emigrerede til USA da han var 19. Han arbejdede blandt andet i Bell Telephone Company med at udvikle telefoner.

Udover grammofonen opfandt han en ny væv for masseproduktion af tøj og eksperimenterede meget med helikoptere. Han skal have lavet en fungerende helikopter så tidligt som 1909. 16. juli 1922 demonstrerede han og sønnen en fungerende helikopter for den amerikanske hær.

Eksterne henvisninger 

Tysk-amerikanere
Opfindere fra USA
Personer fra Hannover
Larry Page

Larry Page (født 26. marts 1973 i Michigan) er en af grundlæggerne af søgemaskinen Google. Page har en Bachelorgrad i teknologi fra University of Michigan og Mastergrad fra Stanford University. Han er blandt de rigeste personer i verden.

Eksterne henvisninger 

 Larry Page's hjemmeside fra Stanford

Erhvervsfolk fra USA
Personer med tilknytning til Google
Iværksættere fra USA
Alphabet Inc.
Dataloger fra USA
Amerikanere i 1900-tallet
Amerikanere i 2000-tallet
Milliardærer fra USA
Tornedalen

Tornedalen () er navnet på den dal, som Torne älv løber gennem. Det svenske udtryk tornedalsk opfattes desuden af mange som et udvidet begreb, der dækker kulturen på den svenske side af grænseelven. Med stigende hyppighed anvendes også ordet Meänmaa i stedet for Tornedalen. I Tornedalsrådet, en kommunal samarbejdsorganisation, indgår ud over kommunerne langs Torne älv og dennes biløb, også nogle kommuner i Nordnorge med indbyggere af kveneafstamning, hvilket yderligere komplicerer definitionen af begrebet.

Sprog 
En kulturdefinition af Tornedalen indeholder de svensk-, finsk- og samisk-talende kommuner Gällivare, Kiruna, Pajala, Övertorneå og Haparanda. Siden 2000 har området været territorium for Sveriges officielle minoritetssprog, finsk, tornedalsfinsk (meänkieli) og delvist samisk. Samisk er et officielt sprog i Kiruna og Gällivare kommuner samt i Jokkmokk og Arjeplog. I kulturområdet Tornedalen tales, foruden svensk, således også finsk, tornedalsfinsk og samisk. Borgerne har ret til at få visse offentlige tjenesteydelser på et af disse sprog.

Tornedalsfinsk og svensk tales i den svenske del af Tornedalen. I den finske del tales også tornedalsfinsk, men der anses det for at være en finsk dialekt.

Norrbotten
Dale
Finlands geografi
Abraham Jacobi

Abraham Jacobi (6. maj 1830 – 10. juli 1919) var en tysk børnelæge, som regnes som pædiatriens far. Han åbnede den første børneklinik i USA.

Jacobi blev født i Hartum i Westfalen og fuldførte studiet i medicin ved universitetet i Bonn i 1851. Han sluttede sig kort efter til den revolutionære bevægelse og blev dømt for forræderi og fængslet, før han flygtede i 1853. Han rejste til England og videre til New York.

Fra 1861 var han professor i børnesygdomme ved New York Medical College, og fra 1867 til 1870 ledede han det medicinske fakultet ved universitetet i New York. Han underviste ved Columbia-universitetet fra 1870 til 1902.

Jacobi deltog i grundlæggelsen af American Journal of Obstetrics. 

Hans kone, Mary Putnam Jacobi, var også læge. Hun var den første kvindelige student ved L'École de Médecine i Paris.

Jacobi var en ven af Carl Schurz.

Eksterne henvisninger 

Læger fra Tyskland
Tysk-amerikanere
Ansatte ved Columbia University
Jøder fra Tyskland
Jøder fra USA
Læger fra USA
Pædiatere
Adelsried

Adelsried er en kommune i Landkreis Augsburg i Regierungsbezirk Schwaben i den tyske delstat Bayern, med knap 2300 indbyggere.
Kommunen består af landsbyerne Adelsried, Kruichen og Engelshof.

Ved Adelsried, der ligger ved motorvejen fra Stuttgart til München, oprettede man i 1958 den første Autobahnkirke.
Allmannshofen

Allmannshofen er en kommune i Landkreis Augsburg i Regierungsbezirk Schwaben i den tyske delstat Bayern, med med 838 indbyggere. Allmannshofen er en del af Verwaltungsgemeinschaft Nordendorf.

Bebyggelser i Allmannshofen 
 Allmannshofen
 Brunnenmahdsiedlung
 Holzen
 Schwaighof
Tom Daschle

Thomas Andrew Daschle (født 9. december 1947 i Aberdeen, South Dakota), kendt som Tom Daschle, er den tidligere demokratiske oppositionsleder i det amerikanske Senat. Han repræsenterede South Dakota i senatet fra 1986 til 2005. Han gik af efter at han tabte valget 2. november 2004 mod den republikanske kandidat John Thune.

Han blev indvalgt i det amerikanske Repræsentanternes hus i 1978, hvor han siddet i fire perioder. I 1986 blev han første gang indvalgt i Senatet. Han blev genvalgt med overvældende majoritet både i 1992 og i 1998. I 1994 efterfulgte han George Mitchell som demokraternes leder i Senatet.

I 2004 drev republikanerne en voldsom valgkamp mod Tom Daschle, til trods for at der er tradition for, at man ikke går til frontalangreb på hinandens ledere i senatet. Efter en lang og hård valgkamp tabte Daschle til republikaneren John Thune med 49% mod 51%, eller ca. 3.100 stemmer. 

Som nyvalgt præsident indstillede Barack Obama i januar 2009 Daschle som sundhedsminister. 3. februar trak han sig dog, presset af en skattesag.

Referencer 

Medlemmer af Senatet i USA
Personer fra South Dakota
Tysk-amerikanere
John Thune

John Randolph Thune (født 7. januar 1961 i Pierre, South Dakota) er en amerikansk republikansk politiker. I valget i november 2004 blev han valgt til USA's senat. Han indtog denne plads i 2005.

Efter at blandt andet have været jernbanedirektør blev Thune indvalgt i Repræsentanternes hus i 1996. Han blev genvalgt i 1998 og 2000. I 2002 udfordrede han senator Tim Johnson, men tabte med 524 stemmer. Den 2. november 2004 slog han demokraten Tom Daschle med 51 % af stemmerne.

Eksterne henvisninger 

 Biografi på den amerikanske kongres' hjemmeside

Medlemmer af Senatet i USA
Torne älv

Torne älv (på nordsamisk Duortnoseatnu, finsk Tornionjoki, meänkieli Tornionväylä) er den største elv i Norrbotten i Sverige, med en længde på 521,6 kilometer. Den har sit udspring i Torne träsk, 341 meter over havets overflade. Afvandingsområdet er på 40.157 km². De største bifloder er Vittangiälven, Lainioälven og Muonioälven. Ved Junosuando mistes over halvdelen af vandmængden til Kalixälven gennem gaffeldeling med Tärendö älv. Området der omgiver elven op til Kurravaara og bifloderne kaldes Tornedalen.

Torne älv udgør grænsen mellem Sverige og Finland, på de sidste 150 kilometer før udløbet i Bottenviken. Fra 1809 til 1917 udgjorde elven grænsen til Det Russiske Kejserrige.

Kilder

Eksterne henvisninger 

Floder i Finland
Vandløb i Sverige
Lappland
Norrbotten
Lisa Murkowski

Lisa Ann Murkowski (født 22. maj 1957) er en amerikansk politiker. Hun er en senator og repræsenterer Alaska og Det republikanske parti. Hun overtog sin fader, Frank Murkowskis, senatplads i 2002, da han blev valgt til guvernør i Alaska, men vandt to år senere med 3 procentpoint over den demokratiske kandidat. Hun er den første amerikanske senator som er født i Alaska. Hun er også den første kvinde som repræsenterer Alaska i Kongressen.

Murkowski er en af fire republikanske senatorer som er medlem af organisationen Republicans for Choice, som støtter valgfri abort.

Eksterne henvisninger 

Medlemmer af Senatet i USA
Personer fra Alaska
Katolikker fra USA